## Esport fa un estudi que vincula un menor ús excessiu de les pantalles amb la pràctica d’activitat física en la infància i adolescència

*** L’enquesta determina que només l’11,5% dels estudiants actius passa més de cinc hores diàries davant de pantalles en dies lectius, en contrast amb el 17,6 % dels qui no fan exercici
* La mostra ha inclòs 6.277 estudiants d’entre 6 i 16 anys de 124 centres educatius de la Comunitat Valenciana**

La Generalitat, a través de la Direcció General d’Esport, ha fet un estudi que vincula un menor ús excessiu de les pantalles amb la pràctica d’activitat física en la infància i adolescència.

L’informe assenyala que l’exercici en este període de la vida (a part de l’assignatura d’Educació Física) es vincula amb un menor ús excessiu de pantalles: només l’11,5 % dels estudiants actius passa més de cinc hores diàries davant de pantalles en dies lectius, en contrast amb el 17,6 % dels qui no fan exercici.

El director general d’Esport, Luis Cervera, ha assenyalat que “és la primera vegada que es fa un treball d’estes característiques, amb l’objectiu de fomentar l’exercici entre la població infantil i juvenil ja que ha quedat de nou demostrada la seua relació amb la millora en el benestar físic, social i en l’ús de la tecnologia”.

La investigació ha analitzat el nivell de pràctica fisicoesportiva fora de l’àmbit escolar en estudiants amb edats de 6 a 16 anys en la Comunitat Valenciana. La mostra s’ha fet a un total de 6.277 estudiants en 124 centres educatius (un 51,4 % de xics i un 47,1 % de xiques).

El sondeig ha sigut dut a terme per l’Observatori de l’Esport de la Comunitat Valenciana. Este centre està promogut per la Direcció General d’Esport a través d’un conveni amb la Càtedra d’Estudis de la Universitat Politècnica de València.

Les seues investigacions suposen una ferramenta clau d’anàlisi i avaluació de la realitat esportiva i permeten a la Direcció General d’Esport, i a altres actors esportius, dissenyar estratègies d’intervenció eficaces i fonamentades en evidències.

**Diferències entre sexes i entre edats**

Cervera ha indicat que “les dades apunten que en el període escolar la taxa de participació en activitats físic esportives és del 84,2 % en xics i un 69,2 % en xiques”. Analitzant la mostra “per edats, els xiquets i xiquetes de 8-9 anys arriben a taxes del 86 %, mentres que a mesura que es fan més majors el percentatge es reduïx per davall del 70 %”.

L’estudi distingix entre pràctica esportiva organitzada (participació en clubs esportius, federacions, ajuntaments…) i per compte propi (en el carrer, en la naturalesa, en parcs o en casa). Així, és més habitual fer pràctica esportiva organitzada (el 76,5 %) que per compte propi (57,7 %).

**Motivacions**

Una altra de les conclusions de l’informe mostra que en l’entorn de l’alumnat enquestat un 36,1 % afirma que el seu pare fa esport sovint mentres que les mares són un 27,5 %.

I pel que fa als motius que els impulsen a la pràctica esportiva, un 85,1 % dels xics i un 82,4 % de les xiques afirmen que ho fan pel gust i satisfacció; mentres que un 23,8  % per a estar en forma i el 10,4% aspira a ser esportista professional.

Per contra, entre els motius per a no fer esport trobem la falta de temps (33,2 % els xics i 29,5 % les xiques 35,7 %); la falta d’interés (16,5 %); l’absència d’activitats pròximes al domicili (13 %); l’obligació d’estudiar (12 %) o el cost econòmic (10,7 %).

A més, els qui practiquen esport perceben millor la seua salut i la seua aparença física que els qui no el practiquen (37,4 % davant del 20,2 %).

Finalment, els qui fan esport mostren més perseverança (40,5 % davant del 27,2 %) i confiança en els altres (22,9 % davant del 15,2 %).

El director general d’Esport ha assenyalat que estes “dades interessants” conduïxen la Generalitat a reforçar la seua “voluntat de promoure la pràctica d’activitats fisicoesportives en la infància i adolescència de la Comunitat Valenciana”, ja que els beneficis que suposa fer algun tipus d’exercici repercutixen en la salut física i mental de “la infància i la joventut”, així com que imprimixen “qualitats molt positives en la personalitat, com s’ha comprovat en esta anàlisi”.

Cervera també ha destacat la “rellevància de l’estudi per a extraure conclusions i implementar noves iniciatives per a fomentar l’exercici”, i també ha posat l’accent en les dades que demostren “l’allunyament a la sobreexposició a la tecnologia que suposa la pràctica d’esport en la nostra infància i joventut” i per este camí “continuarà treballant la Generalitat”.

Fecha: 12/08/2025